Source: http://www.toppravo.sk/prietahy-v-sudnictve-nas-stali-666-60307-e-v-roku-2015/
Timestamp: 2017-01-18 20:07:02+00:00
Document Index: 7179845

Matched Legal Cases: ['súd ', 'čl. 48', 'čl. 6', 'súd ', 'čl. 48', 'čl. 6', 'súd ', 'čl. 127', 'súd ', 'čl. 48', 'čl. 6', 'súd ', 'čl. 48', 'čl. 6', 'súd ', 'súd ', 'čl. 48', 'čl. 6', 'súd ', 'súd ', 'súd ', 'súd ', 'súd ', 'súd ', 'súd ']

Prieťahy v súdnictve nás stáli 666 603,07 € | topPravo.sk
4. apríla 20164. apríla 2016 topPravo.skRozhodnutia súdov, Súdnictvo	Ústavný súd SR priznal v roku 2015 sťažovateľom primerané finančné zadosťučinenie za prieťahy v celkovej výške 666 603,07 €. Rozhodovacia činnosť ústavného súdu aj v roku 2015 potvrdila skutočnosť, že najvýraznejším problémom slovenského súdnictva sú prieťahy. Najpočetnejšiu agendu tvorili sťažnosti fyzických a právnických osôb, v ktorých sťažovatelia namietali porušenie základného práva
na prerokovanie veci bez zbytočných prieťahov podľa čl. 48 ods. 2 Ústavy SR a
práva na prejednanie záležitosti v primeranej lehote podľa čl. 6 ods. 1 Dohovoru o ochrane ľudských práv a základných slobôd.
Ústavný súd v roku 2015 rozhodol o 653 sťažnostiach, v ktorých sťažovatelia namietali uvedené porušenie práv, z toho v 221 nálezoch konštatoval porušenie čl. 48 ods 2 ústavy a čl. 6 ods. 1 dohovoru.
Významnou právomocou ústavného súdu umožňujúcou kompenzovať sťažovateľovi porušenie základných práv a slobôd zo strany orgánov verejnej moci, ktoré ústavný súd v konaní podľa čl. 127 ústavy zistil, je možnosť priznania finančného zadosťučinenia. Ústavný súd za sledované obdobie priznal 193 sťažovateľom za porušenie čl. 48 ods. 2 ústavy a čl. 6 ods. 1 dohovoru primerané finančné zadosťučinenie vo výške 666 603,07 € (v roku 2014 to bolo 885 700 €). Najvyššie priznané primerané zadosťučinenie v jedinom konaní dosiahlo výšku 24 000 € (v roku 2014 to bolo 44 000 €). Z celkového počtu 221 nálezov v roku 2015, v ktorých ústavný súd vyslovil porušenie základného práva na prerokovanie veci bez zbytočných prieťahov alebo práva na prejednanie záležitosti v primeranej lehote, sa porušenie označených práv týkalo
169 občianskych vecí,
24 obchodných vecí,
19 výkonu rozhodnutia a exekúcie a
9 trestných vecí. Porovnanie počtu nálezov vyslovujúcich porušenie základného práva na prerokovanie veci bez zbytočných prieťahov zaručeného v čl. 48 ods. 2 ústavy alebo porušenie práva na prejednanie záležitosti v primeranej lehote zaručeného v čl. 6 ods. 1 dohovoru, ktoré ústavný súd prijal v období roka 2015 a v obdobiach predchádzajúcich rokov, naznačuje znepokojujúci trend porušovania základných práv fyzických osôb a právnických osôb v konaniach pred všeobecnými súdmi v dôsledku zbytočných prieťahov.
Ústavný súd vyslovil porušenie čl. 48 ods. 2 ústavy a čl. 6 ods. 1 dohovoru:
v roku 2011 – v 209 nálezoch,
v roku 2012 – v 201 nálezoch,
v roku 2013 – v 212 nálezoch,
v roku 2014 – v 258 nálezoch,
v roku 2015 – v 221 nálezoch. Všeobecné súdy, vo vzťahu ku ktorým ústavný súd v roku 2015 priznal v konaniach najvyššie finančné zadosťučinenie:
Okresný súd Bratislava I – 87 600 €,
Okresný súd Piešťany – 63 550 €,
Okresný súd Bratislava II – 62 100 €.
„Účelom základného práva na prerokovanie veci bez zbytočných prieťahov je odstránenie stavu právnej neistoty, v ktorej sa nachádza osoba domáhajúca sa rozhodnutia všeobecného súdu. Samotným prerokovaním veci na súde sa právna neistota osoby domáhajúcej sa rozhodnutia neodstraňuje. K stavu právnej istoty dochádza zásadne až právoplatným rozhodnutím súdu alebo iným zákonom predvídaným spôsobom, ktorý znamená nastolenie právnej istoty inak, ako právoplatným rozhodnutím súdu,“ zdôrazňuje predsedníčka ústavného súdu Ivetta Macejková a dodáva: „Základnou povinnosťou súdu a sudcu je preto zabezpečiť taký procesný postup v súdnom konaní, ktorý čo najskôr odstráni stav právnej neistoty. Právna a skutková zložitosť môže do značnej miery ovplyvniť dĺžku konania, ale príčinou najvypuklejších prípadov, v ktorých ústavný súd v roku 2015 priznal najvyššie priemerné finančné zadosťučinenie, je neefektívna a nesústredená činnosť súdu. Inak ani nemožno definovať postup súdov v konaní, v ktorom sa rieši
náhrada nemajetkovej ujmy pozostalej rodiny po živiteľovi rodiny, ktorý zomrel následkom nehody, od roku 2006 (nález sp. zn. II. ÚS 238/2015 – konanie Okresného súdu Bratislava II sp. zn. 14 C 231/06 – ústavný súd priznal najvyššie finančné zadosťučinenie v sume 24 000 €),
náhrada mzdy z dôvodu neplatného rozviazania pracovného pomeru od roku 1996 (nález sp. zn. I. ÚS 381/2015 – konanie Okresného súdu Trebišov sp. zn. 10 C 232/96 – priznané finančné zadosťučinenie v sume 20 000 €)
či vydanie, resp. vypratanie nehnuteľnosti od roku 1999 (nález sp. zn. III. ÚS 327/2015 – konanie Okresného súdu Piešťany sp. zn. 4 C 155/08 – priznané finančné zadosťučinenie v sume 20 000 €).
Pre žiaden z týchto ani z mnohých ďalších prípadov nie je charakteristická právna či skutková zložitosť. Ide prevažne o spôsob práce sudcu a súdu, ako aj o jej organizáciu.“Zdroj: Ústavný súd SR
Žitňanská sa vracia do rezortu spravodlivostiDE IURE – časopis Najvyššieho súdu SR